Työeläkevakuuttajat Tela ry:n toimitusjohtaja Suvi-Anne Siimes on eronnut tehtävästään Liberan hallituksesta. Asiasta kertoo Suomen Kuvalehti.

Lehti on julkaissut Siimeksen eronpyyntöviestin, josta ilmenee Siimeksen hakeneen eroa Telan hallituksen aloitteesta.

– Oma asenteeni asiaan oli kuitenkin se, että mikäli Telan hallitus katsoo jäsenyyteni Liberan hallituksessa olevan ristiriidassa työtehtävieni kanssa, haen ilman muuta eroa Liberan hallituksen jäsenyydestä. Ja oman hallitukseni näkemys oli siis tänään se, että näin on. Ja siksi olen nyt eronpyyntöni kanssa tässä, Siimes kirjoittaa viestissään.

Siimes nimitettiin Liberan hallitukseen viime vuonna. Liberan hallituksen puheenjohtajana toimii kokoomuksen kansanedustaja Elina Lepomäki. Telan hallituksen puheenjohtajana toimii Ilmarisen toimitusjohtaja Timo Ritakallio. Uusi Suomi ei tavoittanut Ritakalliota iltapäivällä.